**СТАНДАРТ ЗА ГЕНЕРИРАНЕ И ИЗПОЛЗВАНЕ НА**

**РЕФЕРЕНТЕН НОМЕР НА УСЛУГА (РНУ) СВЪРЗАНА С ПРЕДОСТАВЯНЕ**

**НА ЕЛЕКТРОННИ УСЛУГИ (ЕУ)**

**I. ОБЩИ РАЗПОРЕДБИ**

**Чл.1.** (1) С настоящия стандарт се уреждат условията и редът за генериране и използване на референтен номер на услуга (РНУ).

 (2) В съответствие с чл.11, ал.5 от Наредба за общите изисквания към информационните системи, регистрите и електронните административни услуги (НОИИСРЕАУ), РНУ представлява уникален идентификационен номер, генериран съгласно международен стандарт RFC 4122.

(3) Референтният номер на услуга уникално идентифицира всяка електронна услуга и проследява изпълнението на всеки етап от жизнения ѝ цикъл, чрез предварително дефинирани статуси.

**Чл.2.** (1) Министърът на електронното управление утвърждава и актуализира списък на електронните услуги, които подлежат на идентифициране с уникален референтен номер на услуга (РНУ).

(2) Услугите, които се включват в списъка са свързани със:

а. създаване, съхранение и обмен на електронни документи

б. създаване, обмен и съхранение на електронни съобщения

в. предоставяне на електронни административни услуги и вътрешни електронни административни услуги, включително удостоверяващи вписани факти и обстоятелства в регистри

г. услуги свързани с възникване на задължения и тяхното заплащане и др.

(3) Утвърденият от министъра на електронното управление списък, съгласно ал.1, съдържа следните данни:

а. ID

б. наименование

в. URI на услуга – опционално (ако е вписана в административния регистър)

г. активна/ неактивна

д. време на вписване

**Чл.3.** (1) Референтният номер на услуга се генерира от система, в която се създава нова, уникална услуга, която е включена в утвърден от министъра на електронното управление списък.

(2) Всяко последващо изпълнение на етап от услуга, която не е идентифицирана с РНУ, се прекратява и се връща на предходен етап за изпълнение със съответен код за грешка.

**Чл.4.** (1) Прилагането на настоящия стандарт е задължително за лицата по чл.1, ал.1 и ал.2 от Закон за електронното управление.

(2) Стандартът осигурява:

а. процедурите, които административните органи, лицата, осъществяващи публични функции, и организациите, предоставящи обществени услуги, следват за генериране и използване на референтен номер на услуга (РНУ);

б. уникална идентификация на електронни услуги, включени в списъка по чл. 2, ал. 1;

в. възможност за проследяване изпълнението на всеки етап от жизнения цикъл на електронните услуги, чрез предварително дефинирани статуси;

г. възможност за последващи анализи и прогнози, свързани с изпълнението на етапи от жизнения цикъл на услугите;

д. предпоставки за осъществяване на мониторинг на работните процеси, свързани с предоставяне на електронни услуги;

**Чл.5.** Министерство на електронното управление оказва методологична помощ по прилагането на Стандарта.

**Чл.6.** За осигуряване на целите по чл. 4, ал. 2 се поддържа Журнал на събитията (еЖурнал), който съдържа записи, чрез които се проследява изпълнението на всеки етап от жизнения цикъл на услуга.

##

## **II. СПЕЦИФИЧНИ РАЗПОРЕДБИ**

## **Чл.7.** (1) Министърът на електронното управление утвърждава номенклатура на етапите, свързани с предоставянето на електронна услуга.

(2) Утвърдената от министъра на електронното управление номенклатура, съгласно ал.1, има следната структура:

а. ID

б. наименование

в. активен/ неактивен

г. дата на регистрация

**Чл.8.** (1) Министърът на електронното управление утвърждава номенклатура на статусите, свързана с изпълнението на етапите по предоставяне на идентифицирана с РНУ услуга.

(2) Утвърдената от министъра на електронното управление номенклатура на статусите, съгласно ал.1, има следната структура:

а. ID

б. наименование

в. активен/ неактивен

г. дата на регистрация

**Чл.9.** (1) Министърът на електронното управление изгражда, развива и поддържа Журнал на събитията (еЖурнал), като централизирана информационна система.

(2) еЖурналът съхранява информация, свързана с промяна на статуса на услуги, идентифицирани с РНУ.

(3) еЖурналът има следната структура:

а. ID на запис в еЖурнала;

б. РНУ;

в. OID на системата генерирала записа за промяна на статус;

г. ЕИК/БУЛСТАТ/ЕГН/ЛНЧ на иницииралото лице/структурата, промяна на статус;

д. ID на услуга;

е. ID на етап;

ж. ID на статус;

з. Стойност;

и. Време на промяна на статуса;

й. Време на регистрация в еЖурнала;

**Чл.10.** Журналът на събитията поддържа уеб услуги, чрез които се осигурява възможност за запис при промяна на статус на услуга от информационната система, която го е инициирала, както и достъп до поддържаните записи.

**Чл.11.** Достъпът до всяка номенклатура от Приложение №1 и №2, описана в Стандарта, се осъществява чрез специално създадена за целта уеб услуга.

**III. ДОПЪЛНИТЕЛНИ РАЗПОРЕДБИ**

**Чл.12.** По смисъла на настоящия стандарт:

 1. „URI“ на услуга е уникален регистров идентификатор;

2. “ID“ е идентификатор;

3. “OID“ е обектен идентификатор, съгласно стандарт ITU-T X.660 | ISO/IEC 9834-1;

4. „Уеб услуга“ е софтуерна система, която предоставя комуникация между взаимно съвместими компютърни системи по компютърни мрежи, според определението на консорциума W3C (Консорциум на световната мрежа);

**IV. ЗАКЛЮЧИТЕЛНИ РАЗПОРЕДБИ**

**Чл.13.** Настоящият стандарт се издава на основание чл.7в, ал.2, т.26 от Закон за електронното управление.

**Чл.14.** За всички неуредени въпроси се прилагат разпоредбите на приложимото българско законодателство.

**Чл.15.** Стандартът може да бъде изменян и допълван от министъра на електронното управление, като промените се публикуват на официалната интернет страница на Министерство на електронното управление и Единния портал за достъп до електронни административни услуги.

**Чл.16.** Неразделна част от стандарта са приложенията към него, описани, както следва:

Приложение №1 - Структура на номенклатурите към чл.10 от Стандарта

Приложение №2 - Примери за прилагане на РНУ

Приложение №3 - Примерен списък на статуси за етапите на услугите

Приложение №4 – Уеб сървис РНУ

   